KIRJALLINEN KYSYMYS E-0966/00 esittäjä(t): Esko Seppänen (GUE/NGL) komissiolle. Matkapuhelinten terveysvaikutukset.



Virallinen lehti nro 026 E , 26/01/2001 s. 0135 - 0136



KIRJALLINEN KYSYMYS E-0966/00 esittäjä(t): Esko Seppänen (GUE/NGL) komissiolle (31. maaliskuuta 2000) Aihe: Matkapuhelinten terveysvaikutukset Komissio on useissa asiakirjoissa korostanut Euroopan johtavaa asemaa matkapuhelinten käytössä ja on esittänyt strategioita, joiden avulla tämä johtoasema säilytetään. Onko komissio varmistanut tieteellisin tutkimuksin sen, että puhelimilla operoinnin yhteydessä syntyvillä elektromagneettisilla kentillä ei ole kielteisiä terveysvaikutuksia ihmisten aivoihin tai että ne eivät altista ihmisiä syöpäsairauksille? Philippe Busquinin komission puolesta antama vastaus (25. huhtikuuta 2000) Tutkimuksen ja teknologian kehityksen kolmannesta ja neljännestä puiteohjelmasta lähtien komissio on rahoittanut useita hankkeita, jotka pyrkivät valottamaan radiotaajuuksien sähkömagneettisen säteilyn vaikutuksia terveyteen. Ensimmäinen oli COST-tutkimus (COST 244 vuonna 1992, jota seurasi COST 244a vuonna 1998) sähkömagneettisen säteilyn biolääketieteellisistä vaikutuksista. Tämä tutkimus jatkuu edelleen. Lisäksi Biomed 2 -ohjelmasta on rahoitettu kaksi sähkömagneettisen säteilyn ja syövän välisiin yhteyksiin liittyvää tutkimusta. Mittauksia ja testauksia koskevasta ohjelmasta on rahoitettu tutkimushanke, jonka tavoitteena on mitata matkapuhelimien ja tukiasemien lähettämä sähkömagneettinen säteily sekä määrittää ihmisten altistuminen säteilylle. Tämän hankkeen tuloksista on hyötyä mittausstandardien laatimisessa ja matkapuhelimien ja tukiasemien aiheuttamien riskien arvioinnissa. Komission näille tutkimuksille myöntämä kokonaisrahoitus oli noin kaksi miljoonaa euroa. Yhdessäkään näistä tutkimuksista, jotka ovat kattaneet eri tyyppisistä sähkömagneettisista kentistä mahdollisesti johtuvat lämpövaikutukset ja soluaineenvaihdunnan häiriöt, ei ole todistettu, että säteilyllä olisi haitallisia vaikutuksia terveyteen. Kansalaisten epäilysten hälventämiseksi tarvitaan kuitenkin lisää tuloksia. Tutkimuksen ja teknologisen kehittämisen viidennessä puiteohjelmassa sähkömagneettisen säteilyn vaikutuksiin liittyvät tutkimukset ovat osa ensimmäisen aihepiirin (Elämänlaatu ja luonnonvarojen hoitaminen) neljännen avaintoiminnon (Ympäristö ja terveys) työohjelmaa. Vuoden 1999 ehdotuspyynnön tuloksena hyväksyttiin viisi ehdotusta, joille myönnettiin rahoitusta yhteensä noin yhdeksän miljoonaa euroa. Nämä tutkimukset ovat vasta käynnistyneet ja tuottanevat tuloksia 34 vuoden kuluessa. Näiden tutkimushankkeiden joukossa on mittava epidemiologinen tutkimus (Interphone), jota koordinoi kansainvälinen syöväntutkimuslaitos IARC ja jonka tavoitteena analysoida, voiko matkapuhelimien lähettämä sähkömagneettinen säteily aiheuttaa syöpää. Tässä tutkimuksessa erityyppiset matkapuhelimet eritellään niiden lähettämän säteilyn mukaan. Muissa hankkeissa keskitytään hankkimaan enemmän tietoa biologisista mekanismeista, joiden kautta sähkömagneettisella säteilyllä voisi olla vaikutusta ihmisten terveyteen. Yksi niistä pyrkii valottamaan sähkömagneettisen säteilyn ja kemiallisten syöpää aiheuttavien aineiden yhteisvaikutusta.